Mohammed Azharuddin Says Comparing Hardik Pandya To Kapil Dev Not Advisable Sks | अजहर ने कहा, हार्दिक पांड्या की कपिल देव से तुलना करना ठीक नहीं - Firstpost Hindi
अजहर ने कहा, हार्दिक पांड्या की कपिल देव से तुलना करना ठीक नहीं
पूर्व कप्तान मोहम्मद अजहरूद्दीन ने कहा कि कोई दूसरा कपिल देव हो ही नहीं सकता
Updated On: Jan 30, 2018 05:49 PM IST
पूर्व कप्तान मोहम्मद अजहरूद्दीन ने मंगलवार को कहा कि भारत के नए ऑलराउंडर हार्दिक पांड्या की तुलना कपिल देव के साथ करना बेमानी है. अजहर ने कोलकाता में कहा, ‘ यह सही नहीं है क्योंकि दूसरा कपिल देव हो ही नहीं सकता. हार्दिक पांड्या ने केपटाउन में साउथ अफ्रीका के खिलाफ पहले टेस्ट में कठिन पिच पर 93 रन बनाए जिससे उनके और कपिल देव के बीच तुलना बढ़ गई है.
अजहर ने कहा कि कपिल देव ने लंबे समय तक जितना कार्यभार संभाला है वह कोई और नहीं कर सकता. वह एक दिन में 20- 25 ओवर फेंकते थे और अब बहुत गेंदबाज ऐसा नहीं कर सकते हैं.’ अजहर कोलकाता में स्कूली बच्चों के एक कार्यक्रम में भाग लेने आए थे.
भारत को साउथ अफ्रीका ने पहले दो टेस्ट में हराया, लेकिन भारत ने तीसरा और आखिरी टेस्ट जीता. नतीजे को बदकिस्मती बताते हुए अजहर ने कहा, ‘ गेंदबाजों ने आखिरी टेस्ट जिताया. उन्होंने साउथ अफ्रीका को दबाव में रखा. हम बदकिस्मत रहे कि सीरीज जीत नहीं सके. आखिरी टेस्ट जीतना अच्छा रहा. हमने प्रतिष्ठा बचा ली. टीम ने कठिन हालात में अच्छा प्रदर्शन किया. वह आसान विकेट नहीं थी.’
उन्होंने कहा, ‘ उन्होंने अच्छी बल्लेबाजी और गेंदबाजी की. मैं टीम की जीत से खुश हूं. वनडे में उम्मीद है कि हमारे बल्लेबाज बेहतर प्रदर्शन करेंगे और हम सीरीज जीतेंगे.’ पहले दो टेस्ट में अजिंक्य रहाणे को नहीं उतारने और दूसरे टेस्ट में भुवनेश्वर कुमार को बाहर रखने के फैसले के बारे में अजहर ने कहा, ‘ मुझे लगता है कि वे खेल सकते थे, लेकिन कप्तान और टीम प्रबंधन की सोच अलग थी.’
Tags: hardik pandyaindiakapil devMohammed Azharuddinsouth africaकपिल देवभारतमोहम्मद अजहरूद्दीनसाउथ अफ्रीकाहार्दिक पांड्या